**Remi Johansen Hovda**, også kjent som dragartisten **Nabi Yeon Geisha**, (født 1992) er en norsk drama- og teaterpedagog, dragartist og universitetslektor ved Oslomet.

Siden 2013 har Hovda opptrådt som dragartist under sitt alter ego, **Nabi Yeon Geisha**. Navnet er inspirert av japanske geishaer, og som *Geisha* har han markert seg i det norske drag-miljøet. 

Hovda skrev sin masteroppgave om dragkunst. I oppgaven kombinerte han muntlig fortellerkunst og drag for å skape en ny sjanger han gav navnet «FortellerDrag».  Masteroppgaven var en forestilling der han blant annet opptrådte og gjenfortalte skeive versjoner av fire kjente eventyr. Blant disse var *Mannen som elsket Onnagata* og *Den stygge Andy*; sistnevnte er en gjenfortelling av H.C. Andersens *Den stygge andungen*. *Den stygge Andy* var den første fremførelsen av FortellerDrag, og skapte en forestilling der fortelling og dragartisteri ble kombinert på en ny måte.

Universitetslektor ved Oslomet
------------------------------

Hovda er universitetslektor ved Oslomet, der han underviser i dragkunst på Institutt for estetiske fag ved fakultetet for teknologi, kunst og design.  Ved Oslomet er han faglig ansvarlig for «kunsten å dragge», som er Skandinavias første høyere utdanning innen drag. Gjennom dette studiet får studentene en praktisk-estetisk introduksjon til drag som kunstuttrykk og underholdning.

Møter med barn og unge
----------------------

Som Nabi Yeon Geisha holder Hovda fortellerstunder for barn under vignetten *Dronningtimen*. Historiene i dronningtimene er skeive gjenfortellinger av kjente eventyr, og Geisha opptrer kledd som en eventyrdronning i denne konteksten. Gjennom dronningtimefortellingene diskuterer hun tematikk rundt identitet og samfunn, for å vise barna andre måter å være på enn det tradisjonelle. Som Nabi Yeon Geisha ønsker hun å gi barna en rollemodell fra LHBT-miljøet.  Gjennom Geisha deler Hovda sine personlige erfaringer som en skeiv person gjennom disse eventyrene. Hovda har uttalt at han ønsker at publkum skal få muligheten til å «se vekk fra det heteronormative samfunnets dikotome kjønnssyn, og heller betrakte det som noe flytende.»

Hovda er en av grunnleggerne av dragartistgruppen Princessilicious, som i tillegg til Geisha består av dragartistene Elektra Puzz, Eliza Fierce og Cassie Brødskive. De deltok blant annet i Oslo Pride 2021 gjennom et digitalt dragshow. Hovda er også grunnlegger av *Open Drag Stage Oslo*, som er et arrangement hvor nye og gamle dragartister kan prøve seg ut på scenen.

Referanser
----------

1. ↑   Virtual International Authority File, oppført som Hovda, Remi Johansen 1992-, besøkt 27. april 2023[Hentet fra Wikidata]
2. 1 2 3  «Er både Remi og eventyrdronning». *Dagsavisen* **(norsk)**. Besøkt 30. mars 2023.
3. 1 2  Sundquist, Jonas; Haugstulen, Ketil Blom; Walmsness, Matilde (25. juni 2016). «En drag-masters historier». *khrono.no*. Besøkt 30. mars 2023.
4. ↑  Remi Johansen Hovda. «Mannen som elsket onnagata». *Norsk dramapedagogisk tidsskrift* (nr.03\_2016): 8–12.
5. 1 2 3  Hovda, Remi Johansen (17. desember 2015). «Stories from a Geisha: Den stygge Andy». *Nordic Journal of Art & Research*. 2. 4. ISSN 2535-7328. doi:10.7577/if.v4i2.1547. Besøkt 30. mars 2023.
6. ↑  storbyuniversitetet, OsloMet-. «Remi Johansen Hovda». *www.oslomet.no* **(norsk)**. Besøkt 30. mars 2023.
7. 1 2  «Starter Skandinavias første studium i drag». *www.oslomet.no* **(norsk)**. OsloMet - storbyuniversitetet. Besøkt 30. mars 2023.
8. ↑  Løkås, Kornelius (15. mars 2023). «(+) Remi delte sin personlige historie med elevene». *banett.no* **(norsk)**. Besøkt 30. mars 2023.
9. ↑  «Digitalt dragshow med Princessilicious». *FRI Oslo og Viken*. Besøkt 30. mars 2023.
10. ↑  «Open Drag Stage». *Oslo Fringe* **(engelsk)**. Besøkt 30. mars 2023.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** CRIStin
 |